กระทรวงพลังงานร่วมกับกระทรวงพาณิชย์ เดินหน้าดูดซับสต๊อกน้ำมันปาล์มดิบ สร้างสมดุลย์ราคาช่วยเหลือเกษตรกรปาล์มน้ำมันต่อเนื่อง
?นายศิริ จิระพงษ์พันธ์ รัฐมนตรีว่าการกระทรวงพลังงาน และ นางสาวชุติมา บุณยประภัศร รัฐมนตรีช่วยว่าการกระทรวงพาณิชย์ ได้ร่วมประชุมกับหน่วยราชการของทั้ง 2 กระทรวง อาทิ การไฟฟ้าฝ่ายผลิตแห่งประเทศไทย หรือ กฟผ. และผู้ค้าน้ำมันตามมาตรา 7 เพื่อติดตามผลการดำเนินงานตามมาตรการปรับสมดุลน้ำมันปาล์มของรัฐบาลในการกระตุ้นให้ราคาทลายปาล์มสดอยู่ในระดับไม่ต่ำกว่า 3 บาทต่อกิโลกรัมอย่างต่อเนื่อง         ทั้งนี้ เบื้องต้นมีผลจากการประชุม คือ รณรงค์เพิ่มการใช้น้ำมัน B20 ให้มากขึ้น ขณะที่ที่ประชุมคณะกรรมการบริหารนโยบายพลังงานครั้งล่าสุดยังมีมติขยายระยะเวลาการใช้เงินกองทุนน้ำมันเชื้อเพลิงสร้างส่วนลดราคาน้ำมันดีเซล B20 ให้ต่ำกว่าน้ำมันดีเซลเกรดทั่วไป ลิตรละ 5 บาท ต่อไปอีก 3 เดือน ตั้งแต่วันนี้(1มีค.)ถึง 31 พฤษภาคม 62 / ให้ผู้ค้าน้ำมันตามมาตรา 7 เร่งขยายเครือข่ายสถานีบริการน้ำมัน ที่มีหัวจ่ายน้ำมันดีเซล B20 เพิ่มเติม จากปัจจุบันที่มีจำหน่ายแล้ว รวม 42 แห่ง ประกอบด้วย ของบริษัทปตท.น้ำมันและค้าปลีก 5 แห่ง / บริษัท บางจาก 21 แห่ง และบริษัทซัสโก้ 16 แห่ง  นอกจากนี้ ยังได้รับแจ้งจากบริษัทเชลล์แห่งประเทศไทย และ บริษัทพีทีจี เอ็นเนอร์ยี่ ที่มีแผนงานจะเริ่มจำหน่ายน้ำมัน B20 ในสถานีบริการ ภายในเดือนมีนาคมนี้        นอกจากนี้ ยังรับทราบรายงานสถิติยอดจำหน่ายน้ำมันดีเซล B20 ในเดือนกุมภาพันธ์ 62 ที่กว่า 15 ล้านลิตร ซึ่งเพิ่มขึ้นเท่าตัวจากยอดจำหน่ายประมาณ 8 ล้านลิตรในเดือนมกราคม โดยกระทรวงพลังงานได้ตั้งเป้าหมายการจำหน่ายน้ำมัน B20 ในเดือนมีนาคมที่ 30 ล้านลิตร และจะเพิ่มเป็น 90 ล้านลิตรต่อเดือน ภายในเดือนพฤษภาคมนี้ ซึ่งคาดว่าจะช่วยเพิ่มการดูดซับน้ำมันปาล์มดิบได้สูงถึงประมาณ 1.6 ล้านตันต่อปี /และสุดท้ายได้รับทราบความคืบหน้าในการจัดหาน้ำมันปาล์มดิบของกฟผ. เพื่อใช้เป็นเชื้อเพลิงในการผลิตไฟฟ้าที่โรงไฟฟ้าบางปะกง ซึ่งปัจจุบันได้ทำสัญญาซื้อน้ำมันปาล์มดิบกับโรงสกัดน้ำมันปาล์มผู้ขาย 23 ราย รวมปริมาณน้ำมันปาล์มดิบตามสัญญาเท่ากับ 118,000 ตัน โดยมีกำหนดการจัดส่งอย่างต่อเนื่องในอัตรา 30,000 ตันต่อเดือน และได้จัดส่งจากโรงสกัดน้ำมันปาล์มผู้ขายถึงโรงไฟฟ้าบางปะกงแล้ว 24,000 ตัน และใช้เป็นเชื้อเพลิงแล้ว 16,000 ตัน         ทั้งนี้ ได้ร่วมมือกับกรมการค้าภายในกระทรวงพาณิชย์ จัดหาน้ำมันปาล์มดิบครบแล้ว 160,000 ตัน ในวันนี้(1มีค.)รวมทั้งติดตามให้มั่นใจว่าโรงสกัดน้ำมันปาล์มผู้ขายจะรับซื้อทลายปาล์มสดจากเกษตรกรสวนปาล์ม ในราคา 3.20-3.24 บาทต่อกิโลกรัมตามสัญญา